Ανδρογέας (καλαθοσφαίριση γυναικών)

Ο **Γυμναστικός Αθλητικός Σύλλογος Ανδρογέας** είναι ελληνικό αθλητικό σωματείο που δραστηριοποιείται με έδρα τον Άγιο Ιωάννη, προάστιο της πόλεως του Ηρακλείου, στην ομώνυμη Περιφερειακή Ενότητα της νήσου Κρήτης. Επίσημο έτος ίδρυσής του είναι το 1987 και οι αθλητές του αγωνίζονται φορώντας εξοπλισμό κόκκινου και λευκού χρώματος, ενώ συμπληρωματικά χρησιμοποιείται και το μαύρο. Στην αρχαιοελληνική μυθολογία με το όνομα Ανδρόγεως ήταν γνωστός ο γιος του βασιλιά της Κνωσσού Μίνωα και της Πασιφάης, ο οποίος διακρινόταν για τις αθλητικές του επιδόσεις. Το έμβλημα του συλλόγου παραπέμπει, επιπροσθέτως, στην αρχαία μινωϊκή αθλητική πρακτική των ταυροκαθαψίων. 

Ο κρητικός σύλλογος καλλιεργεί κατ' αποκλειστικότητα το άθλημα της καλαθοσφαίρισης. Διαθέτει από το 2022 τμήμα τόσο ενήλικων γυναικών, καθώς και αθλητριών νεαρότερων ηλικιακών ομάδων. Αθλητική έδρα των τμημάτων αυτών είναι το Κλειστό Γυμναστήριο Λίντο, χωρητικότητας 1.400 καθήμενων θεατών.

## Ιστορική αναδρομή
Δύο χρόνια μετά την ίδρυση του τμήματος, και με την ομάδα να αποτελείται κυρίως από κορίτσια κάτω των 18 ετών, ο Ανδρογέας τερμάτισε στη 2η θέση του Πρωταθλήματος Γυναικών που διοργάνωσε η Ε.ΚΑ.Σ. Κρήτης για την περίοδο 2023-24. Ειδικότερα στη σειρά των Ημιτελικών ξεπέρασε το εμπόδιο του Αρκαδίου με 2-1 νίκες (59-44, 62-43, 61-53). Απώλεσε, ωστόσο την κορυφή γνωρίζοντας δύο ήττες στη σειρά των τελικών (63-49, 34-54) από τον Ηρόδοτο Νέας Αλικαρνασσού. Καθώς, ωστόσο, ο τελευταίος βρισκόταν σε καθεστώς τιμωρίας από την Ελληνική Ομοσπονδία Καλαθοσφαίρισης, για το Ειδικό Πρωτάθλημα Ανόδου στην Α2 Εθνική Κατηγορία έλαβε εισιτήριο ο Ανδρογέας. Στη διάρκεια της διακοπής ο Σπύρος Καρλάφτης αντικατέστησε τον Γιάννη Βισκαδουράκη στο ρόλο του πρώτου προπονητή. Στο τουρνουά ο σύλλογος της Κρήτης διασταυρώθηκε με το Μαρπησσαϊκό, το Βροντάδο Χίου, το Διαγόρα Ρόδου, τον Ίκαρο Ικαρίας και τον Αίολο Μυτιλήνης, ολοκληρώνοντας τις αγωνιστικές του υποχρεώσεις αήττητος. 

Κατά την αγωνιστική περίοδο, 2024-25, ο Γ.Α.Σ. Ανδρόγεας έλαβε μέρος στο Πρωτάθλημα της Α2 Εθνικής Κατηγορίας Γυναικών, που διοργανώνει η Ελληνική Ομοσπονδία Καλαθοσφαίρισης, και ειδικότερα στο 2ο Όμιλο (αποτελεί ουσιαστικά το 2ο Όμιλο Νότου).

Σε ό,τι αφορά το θεσμό του Κυπέλλου Ελλάδος, ο σύλλογος κληρώθηκε στην πρεμιέρα της Α' Φάσης απέναντι στην Α.Ε.Κ. Περιστερίου. Ο αγώνας αυτός, που έλαβε χώρα στη Νέα Αλικαρνασσό στις 15 Σεπτεμβρίου 2024, αποτελεί και το ντεμπούτο της κρητικής ομάδας στη διοργάνωση. Το τελικό σκορ ήταν 52-64 υπέρ της ομάδας της Αττικής, με συνέπεια να αποκλειστεί ο Ανδρογέας από τη συνέχεια.

## Πρόσωπα



## Τμήματα υποδομής
Ο Ανδρόγεας διατηρεί σήμερα ένα από τα ταχέως ανερχόμενα φυτώρια νεαρών αθλητριών της Κρήτης, με πολλές διακρίσεις σε τοπικό επίπεδο. Ειδικότερα στο πρόσφατο παρελθόν έχει κατακτήσει:
* 2× Πρωταθλήματα Νεανίδων Κρήτης (2023, 2024)
* 1× Πρωτάθλημα Κορασίδων Κρήτης (2022)

### Τμήμα Κορασίδων
Την αγωνιστική περίοδο 2021-22 ο Ανδρογέας κατέκτησε την κορυφή του Πρωταθλήματος Κρήτης Κορασίδων, επικρατώντας απέναντι στον Ο.Α. Χανίων με τελικό σκορ 81-38. Αξιοσημείωτα ο αγώνας διεξήχθη στο ευρύτερο πλαίσιο του Final-4 του Κυπέλλου Ελλάδος Γυναικών. Προπονητές της ομάδας ήταν οι Μάνος Σηφομιχελάκης και Παναγιώτης Παγωνίδης. Ακολούθως η κρητική ομάδα ξεπέρασε επιτυχώς την Προκριματική Φάση για το Final-8 του Πανελληνίου Πρωταθλήματος Κορασίδων, όπου και βρέθηκε αντιμέτωπη με την Άνδρο και τον Ηρακλή 2000 Κω. Η τελική φάση της διοργάνωσης έλαβε χώρα από τις 28 Ιουνίου ως τις 2 Ιουλίου 2022 στην Καλαμάτα και στη Μεσσήνη. Στην τελική κατάταξη ο Ανδρογέας τοποθετήθηκε στην 4η θέση, ενώ η αθλήτρια της ομάδας, Σοφία Γιαπιτζόγλου, συμπεριλήφθη στην κορυφαία πεντάδα της διοργάνωσης.

### Τμήμα Νεανίδων
Την αγωνιστική περίοδο 2022-23 η τελική φάση του Πρωταθλήματος Νεανίδων Κρήτης διεξήχθη υπό τη μορφή Final-4. Στον Ημιτελικό ο Ανδρογέας υποχρέωσε σε ήττα το Αρκάδι Ρεθύμνου με σκορ 57-54. Στη συνέχεια υποχρέωσε σε ήττα την ομάδα του Ο.Α. Χανίων, μια εξέλιξη ανάλογη εκείνης της προηγούμενης χρονιάς στο επίπεδο των Κορασίδων. Ο Μεγάλος Τελικός έληξε με σκορ 56-35. Το προπονητικό δίδυμο της ομάδας είχε διατηρηθεί το ίδιο. Στη συνέχεια ο σύλλογος του Ηρακλείου ξεπέρασε τα εμπόδια που του έθεσαν οι σύλλογοι Α.Ο. Άνδρου, Ηρακλής 2000 Κω και Βούρειος Χίου, με επακόλουθο την πρόκρισή του στην Τελική Φάση του Πανελληνίου Πρωταθλήματος Νεανίδων. Το Final-8 είχε άτυπα τον Ανδρογέα «οικοδεσπότη» καθώς πραγματοποιήθηκε στο Ηράκλειο, ωστόσο ο τελευταίος δεν κατάφερε να πετύχει κάτι περισσότερο από την 6η θέση.

Την επόμενη χρονιά, 2023-24, με νέο προπονητή το Γιάννη Βισκαδουράκη, ο Ανδρογέας αναδείχθηκε ξανά Πρωταθλητής Κρήτης μέσω του Final-4. Στον Ημιτελικό κέρδισε το συντοπίτη του Εργοτέλη με το τελικό σκορ να διαμορφώνεται σε 65-46. Στο Μεγάλο Τελικό ήρθε αντιμέτωπος με τον Ηρόδοτο Νέας Αλικαρνασσού, τον οποίο και υποχρέωσε σε ήττα με σκορ 36-62. Στη συνέχεια ο σύλλογος του Ηρακλείου ξεπέρασε τα εμπόδια που του έθεσαν οι σύλλογοι Ε.Α. Καλύμνου, Πάρος και Ολυμπιάς Μήθυμνας, με επακόλουθο την πρόκρισή του για δεύτερο συνεχή περίοδο στην Τελική Φάση του Πανελληνίου Νεανίδων. Το Final-8 αυτή τη φορά έλαβε χώρα στην Καλαμαριά μεταξύ 8 Μαΐου και 12 Μαΐου 2024. Στον τελικό βαθμολογικό πίνακα η ομάδα του Ηρακλείου βρέθηκε στην 7η και προτελευταία θέση. Την ίδια χρονιά ο Ανδρογέας συμμετείχε και στην παρθενική διοργάνωση του Women Rising Stars, ένα αναπτυξιακό Πρωτάθλημα της Ε.Ο.Κ. για αθλήτριες U18, με ελεύθερη συμμετοχή και διάρκεια ένα τρίμηνο το χειμώνα. Στο σύνολο των 8 ομάδων που συμμετείχαν στην Κανονική Περίοδο, ο Ανδρογέας ολοκλήρωσε τις υποχρεώσεις του στην 5η θέση με 3 νίκες και 4 ήττες, χωρίς να καταφέρει να συμπεριληφθεί στο Final-4.

## Παραπομπές


## Εξωτερικοί σύνδεσμοι

* Γ.Α.Σ. Ανδρογέας, επίσημος ιστότοπος.
* 
* 
* Γ.Α.Σ. Ανδρογέας, επίσημο κανάλι στο YouTube.
* Κλειστό Γυμναστήριο Λίντο, πληροφορίες στον ιστότοπο Stadia.gr.

Γυναικων
Κατηγορία:Αθλητικοί σύλλογοι Ηρακλείου
Κατηγορία:Ιδρύσεις αθλητικών συλλόγων το 1987
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.ΚΑ.Σ.Κ.
Κατηγορία:Ιδρύσεις ομάδων καλαθοσφαίρισης το 2022